ອອສເຕຣເລຍ ​ຈະເພີ້ມ 'ຄວາມພ້ອມ' ທາງທະຫານ ເນື່ອງຈາກຄວາມເຄັ່ງຕຶງ ຢູ່ໃນບໍ​ລິ​ເວນຊ່ອງແຄບໄຕ້ຫວັນ ທີ່ຮຸນແຮງຂຶ້ນ
ລັດຖະບານແຄນເບີຣາ ກໍາລັງຮຽກຮ້ອງໃຫ້ມີຄວາມສະຫງົບ ແລະກັບຄືນສູ່ “ພາວະປົກກະຕິ” ຢູ່ໃນຊ່ອງແຄບເກາະໄຕ້ຫວັນ
ອອສເຕຣເລຍ ກ່າວວ່າ ກອງກໍາລັງປ້ອງກັນປະເທດຂອງຕົນຕ້ອງມີ “ຄວາມພ້ອມທີ່ສຸດ ເທົ່າທີ່ເປັນໄດ້” ເນື່ອງຈາກຈີນ ເພີ້ມການຊ້ອມລົບທາງທະ ຫານຂອງພວກເຂົາຢູ່ໃກ້ບໍລິເວນເກາະໄຕ້ຫວັນ ລັດຖະມົນຕີກະຊວງປ້ອງກັນປະເທດອອສເຕຣເລຍ ທ່ານຣີຊາດ ມາເລ (Richard Marles) ກ່າວໃນວັນອັງຄານວານນີ້ວ່າ ການເຕົ້າໂຮມກໍາລັງຂອງປັກກິ່ງໄດ້ສ້າງຄວາມເປັນຫ່ວງກັງ ວົນ “ຢ່າງໃຫຍ່ຫຼວງ” ແລະໄດ້ພາໃຫ້ມີການປັບປ່ຽນຍຸດທະສາດຢູ່ໃນພູມິພາກ ຟີລ ເມີເຊີ ມີລາຍງານຈາກນະຄອນຊິດນີ, ເຊິ່ງທິບສຸດາ ມີລາຍລະອຽດມາສະ ເໜີທ່ານໃນອັນດັບຕໍ່ໄປ ອອສເຕຣເລຍ ຮຽກຮ້ອງໃຫ້ມີຄວາມສະຫງົບ ແລະກັບຄືນສູ່ “ພາວະປົກກະຕິ” ຢູ່ໃນຊ່ອງແຄບເກາະໄຕ້ຫວັນ ຄວາມເຄັ່ງຕຶງ ໄດ້ເພີ້ມທະວີຂຶ້ນ ນັບຕັ້ງແຕ່ປະທານສະພາຕໍ່າ ຂອງສະຫະລັດ ທ່ານນາງແນນຊີ ເພໂລຊີ ເດີນທາງໄປຢ້ຽມຢາມ ເກາະໄຕ້ຫວັນ ໃນອາທິດທີ່ຜ່ານມາ, ເຊິ່ງເກາະດັ່ງກ່າວ ຈີນໄດ້ອ້າງວ່າ ເປັນສ່ວນນຶ່ງຂອງດິນແດນຕົນ ເພື່ອເປັນການຕອບໂຕ້, ປັກກິ່ງໄດ້ເລີ້ມການຊ້ອມລົບທາງທະຫານຢູ່ໃນບໍລິເວນຊ່ອງແຄບໄຕ້ຫວັນ ໂດຍການຈັດສົ່ງເຮືອບິນຂັບໄລ່ ແລະກໍາປັ່ນລົບ ພ້ອມດ້ວຍການຍິງລູກສອນໄຟຂີປະນາວຸດອີກຈໍານວນນຶ່ງ ຮັກສາການນາຍົກລັດຖະມົນຕີ ພ້ອມທັງເປັນລັດຖະມົນຕີກະຊວງປ້ອງກັນປະ ເທດຂອງອອສເຕຣເລຍ ທ່ານຣີຊາດ ມາເລ ກ່າວໃນວັນອັງຄານວານນີ້ວ່າ ການເຄື່ອນໄຫວຕ່າງໆ ຂອງກອງກໍາລັງທະຫານຈີນ ໄດ້ສ້າງຄວາມກັງວົນທີ່ “ສໍາຄັນ” ໃນທ້າຍອາທິດແລ້ວນີ້, ອອສເຕຣເລຍ ໄດ້ຮ່ວມກັບສະຫະລັດ ແລະຍີ່ປຸ່ນປະນາມການເພີ້ມທະວີຄວາມເຄັ່ງຕຶງດັ່ງກ່າວ ແຕ່ລັດຖະບານປັກກິ່ງຢືນຢັດວ່າ ພວກເຂົາເປັນ “ຜູ້ເຄາະຮ້າຍ” ຈາກການຖືກຂົ່ມເຫັງທາງດ້ານການທູດ ໃນອາທິດທີ່ຜ່ານມາ, ອອສເຕຣເລຍ ໄດ້ປະກາດກ່ຽວກັບການທົບທວນທາງດ້ານຄວາມສາມາດ ຂອງກອງທັບຕົນ ໃນທົດສະວັດຕໍ່ໄປ ທ່ານ ມາເລ ກ່າວກັບອົງການກະຈາຍສຽງຂອງອອສເຕຣເລຍວ່າ ການສະແດງຄວາມໝັ້ນໃຈເພີ້ມຂຶ້ນ ຂອງລັດຖະບານປັກກິ່ງ ໄດ້ກາຍມາເປັນບັນຫາທ້າທາຍທາງດ້ານຄວາມໝັ້ນຄົງ ແລະການເມືອງຂະໜາດໃຫຍ່ສຳລັບລັດຖະບານແຄນເບີຣາ ແລະບັນດາປະເທດພັນທະມິດຂອງພວກເຂົາເຈົ້າ ດັ່ງທີ່ທ່ານຣີຊາດ ມາເລ ກ່າວວ່າ: ອອສເຕຣເລຍຍຶດໝັ້ນໃນນະໂຍບາຍຈີນດຽວທີ່ບໍ່ສະໜັບສະໜຸນໃຫ້ໄຕ້ຫວັນເປັນເອກະລາດ ບັນດາເຈົ້າໜ້າທີ່ກ່າວວ່າ ລັດຖະບານແຄນເບີຣາ ບໍ່ສະໜັບສະໜຸນ “ການປະຕິບັດງານຕ່າງໆ ແຕ່ພຽງຝ່າຍດຽວຢູ່ໃນຊ່ອງແຄບໄຕ້ຫວັນ, ເຊິ່ງອາດຈະເປັນການປ່ຽນແປງຕໍ່ສະຖານະພາບໃນປັດຈຸບັນນີ້ ” ຄວາມເຄັ່ງຕຶງກ່ຽວກັບ ໄຕ້ຫວັນ ໄດ້ເຮັດໃຫ້ມີຂໍ້ພິພາດແລະຄວາມບໍ່ພໍໃຈຕ່າງໆ ອັນໄດ້ເຮັດໃຫ້ຄວາມສໍາພັນກັບຄູ່ການຄ້າລາຍໃຫຍ່ທີ່ສຸດຂອງອອສເຕຣເລຍ ມີຄວາມບໍ່ພໍໃຈ ມີການກ່າວຫາວ່າ ຈີນແຊກແຊງພາລະກິດຕ່າງໆຂອງອອສເຕຣເລຍ, ຄວາມ ກັງວົນກ່ຽວກັບປະຊາທິປະໄຕຢູ່ໃນຮົງກົງ, ແລະຄວາມມັກໃຫຍ່ໄຝ່ສູງຂອງປັກກິ່ງຢູ່ໃນຂົງເຂດທະເລຈີນໃຕ້ ແລະມະຫາສະໝຸດປາຊີຟິກ ທັງສອງຝ່າຍຍັງໄດ້ໂຕ້ແຍ້ງກັນ ກ່ຽວກັບການຮຽກຮ້ອງຂອງແຄນເບີຣາ ສໍາລັບການກວດຫາຈຸດເລີ້ມຕົ້ນການລະບາດຂອງພະຍາດໂຄວິດ-19, ເຊິ່ງມີການກວດພົບຄັ້ງທໍາອິດຢູ່ໃນປະເທດ ຈີນ ນັກວິເຄາະກ່າວວ່າ ຈີນ ມີຄວາມພະຍາຍາມທີ່ຈະລົງໂທດລັດຖະບານແຄນເບີ ຣາ ດ້ວຍຂໍ້ຈໍາກັດຕ່າງໆຫຼາຍດ້ານ ກ່ຽວກັບສິນຄ້າທາງດ້ານອຸປະໂພກ ແລະບໍລິໂພກຂອງອອສເຕຣເລຍ ລັດຖະບານປັກກິ່ງໄດ້ກ່າວຫາອອສເຕຣເລຍວ່າ ເປັນໂຣກປະສາດ “ທີ່ຕໍ່ຕ້ານ ຈີນ ” ລັດຖະບານພັກແຮງງານທີ່ໄດ້ຮັບການເລືອກຕັ້ງໃນນະຄອນຫຼວງແຄນເບີຣາເມື່ອບໍ່ດົນມານີ້ກ່າວວ່າ ມັນເປັນພາລະກິດຂອງພວກເຂົາເຈົ້າທີ່ຈະຟື້ນຟູຄວາມສໍາພັນທີ່ແຕກຫັກດັ່ງກ່າວມານັ້ນ ກັບ ຈີນ, ແຕ່ບັນດາຜູ້ຊ່ຽວຊານກ່າວວ່າ ຄວາມເຄັ່ງຕຶງຕ່າງໆກ່ຽວກັບໄຕ້ຫວັນ ໄດ້ສະແດງໃຫ້ເຫັນວ່າ ມັນຈະເປັນການດໍາເນີນງານທີ່ລະອຽດອ່ອນ Beijing has accused Australia of “anti-China” hysteria